Wojerecy (AK/SN). Za powołansku wohnjowu woboru Wojerecy a za integrowane regionalne wuchowanišćo wuchodna Sakska maja so nuznje njewobsadźene planowe městna wobsadźić. To podšmórny na wčerawšim posedźenju Wojerowskeje měšćanskeje rady Benny Bastisch, kiž je wot nowembra 2019 nawoda fachoweho wobłuka wohnjowa wobora města Wojerecy. Tutomu wobłukej přisłušeja wohnjowa wobora, wuchowanska słužba a wuchowanska centrala. Jednohłósnje měšćanscy radźićeljo wobzamknychu, płaćacy stop wobsadźenja městnow za přichodne lěto cofnyć.
Dale na wysokim niwowje
Budyšin. Wysoki niwow nowonatyknjenjow z koronawisusom do hód njepopušći. W Budyskim wokrjesu zwěsćichu wčera 278 dalšich padow, dźesać pacientow w starobje 71 do 98 lět je zemrěło. Schorjenych je 2 796 (-51), z nich w klinice 154 (-4) lěkuja. Wokrjes Zhorjelc rozprawješe wčera wo 249 nowoinfekcijach a dalšich sydom smjertnych padach. Tamniša incidenca je 644,97, Budyska 658,3.
Hodowne hudźbne widejo
New York. „Christmas Time is Here“ je titul noweho hudźbneho wideja Caroliny Eyckec. Spěw z lěta 1965, kotryž staj Vince Guaraldi a Lee Mendelson za wosebite telewizijne wusyłanje „A Charlie Brown Christmas“ skomponowałoj, je serbska hudźbnica za teremin a hłós aranžowała. Přidatnje je tež karaoke-wersiju na swojim Youtube-kanalu wozjewiła.
Za wotewzaće njewotewrjeć
Budyšin. Wobchody njesmědźa wotewrjeć, zo bychu tam kupcy do toho online skazane twory wotewzali. Tomu přizwolić je Sakske wyše zarjadniske sudnistwo Budyšin wčera wotpokazało. W chwatnym jednanju sudnicy rozsudźichu, zo je jenož wobchodam a wikam wšědneje potrjeby a zakładneho zastaranja dowolene wotewrjeć.
Paduši hnydom dwójce we wsy
Nadźanecy. W běhu něšto dnjow su paduši hnydom dwójce Nadźanecy (Nadelwitz) pola Budyšina „wopytali“. Kaž policija rozprawja, so woni hižo minjeny kónc tydźenja do składa awtowych wobručow zadobychu a dotal njeznatu ličbu kompletnych wobručow rozdźělnych fabrikatow pokradnychu. Kotry wobjim rubizna ma a kelko wěcneje škody je při padustwje nastało, dotal znate njeje. Wčera wječor pobychu cuzy znowa w Nadźanecach a spytachu so tam do kontejnera firmy zadobyć. Při namócnym zachadźenju načinichu skućićeljo něhdźe 2 000 eurow wěcneje škody. Do kontejnera zadobyć pak so jim přiwšěm njeporadźi. Přisłušna kriminalna słužba wobaj padaj přepytuje – mjez druhim tež, hač jedna so wo samsnych kriminelnych ludźi.
Drježdźany (BD/SN). Korony dla njemóžachu Drježdźanscy Serbja swoje decemberske zetkanje wot wobliča k wobliču přewjesć. Tuž so předwčerawšim digitalnje zhromadźichu, kóždy doma za kompjuterom abo smartfonom. Dźesać stajnych wobdźělnikow a dwaj hosćej z Choćebuza su so na bjesadźe towarstwa Stup dale wobdźělili, rozjimujo swoje naležnosće w maćernej hornjo- a delnjoserbšćinje. Přezjedni sej běchu, zo dyrbjeli serbske institucije, medije a towarstwa hladajo na infekciske połoženje wjace digitalnych poskitkow wuwiwać a je wšitkim Serbam, wosebje dźěćom a młodostnym, z hudźbu a filmom runje tak kaž z literaturu a dźiwadłom poskićić. Drježdźanska bjesada w maćernej rěči chce dale po nowym digitalnym puću kročić. Přichodnu 11. januara tuž znowa online přewjedu.
Zarjadnišća dale začinjene
Wotrow (SN/MWj). Kamjenski Muzej zapadneje Łužicy je wčera swój projekt „Archeologiska hrodźišćowa čara Hornjeje Łužicy“ zwoprawdźeć započał. Při 16 hrodźišćach Budyskeho wokrjesa nastajeja nětko wobšěrne informaciske tafle w němskej a serbskej rěči. Start bě wčera při Wotrowskim hrodźišću. Tam je minjene tydźenje Měrko Pohonč dotalne informaciske tafle při hornim a delnim zachodźe hrodźišća wotšrubował, stajadła wurjedźił a pomolował. Nimo toho su wón a čłonojo bywšeje wjesneje rady a Wotrowska młodźina schód na hrodźišćo ponowili a ławki nastajeli. Bě to projekt we wobłuku sakskeho fondsa „Čiń sobu!“, kotryž bě Wotrowčan loni zapodał a přizwoleny dóstał, zo móhł stare tafle ponowić. Hakle pozdźišo so wukopa, zo planowaše Kamjenski Muzej zapadneje Łužicy hrodźišćowu čaru a tohorunja nowe tafle. Tak hodźeše so za Wotrow woboje zwjazać.
Zhorjelc. Njedostatkej wučerkow a wučerjow wotpomhać wostanje wažne ćežišćo dźěła Zhorjelskeho wokrjesa. To wuchadźa z njedawno wobzamknjeneho wokrjesneho plana šulskeje syće. Wokrjes Zhorjelc wuznawa so kruće k tomu, serbsku rěč spěchować a sylnić. „K tomu zdobom słuša, šule přesahowacy koncept 2plus na Slepjanskej zakładnej a wyšej šuli dale wjesć. Ze šulskimaj direktoromaj kaž tež z Domowinu wusko hromadźe dźěłamy. Cil wostanje: Wšitke dźěći w Němsko-serbskim šulskim centrumje Slepo měli na kubłanišću aktiwnu serbsko-němsku dwurěčnosć docpěć, a to najebać zakładny rěčny niwow“, podšmórny nawodnica šulskeho a sportoweho zarjada Zhorjelskeho wokrjesa Marlies Wiedmer-Hüchelheim na wuradźowanju wokrjesneho sejmika. Tón je na to jednohłósnje „dźělny plan šulskeje syće za powšitkowne šule wokrjesa Zhorjelc“ wobzamknył. Krajny rada Bernd Lange (CDU) rěčeše wo jasnym wotumje. Tak je wokrjes jednanjakmany.
szl_Latn szl_Latn szl_Latn slv_Latn szl_Latn swh_Latn slk_Latn pol_Latn szl_Latn szl_Latn bos_Latn szl_Latn szl_Latn